Sklep I Up 422/2007
Datum: 2008-01-24T01:00:00.000+01:00
ecli: ECLI:SI:VSRS:2008:I.UP.422.2007
opravilna_stevilka_ii_stopnje: Sklep UPRS U 1023/2004
sodisce: Vrhovno sodišče
oddelek: Upravni oddelek
podrocje: UPRAVNI SPOR
institut: ZUS-1 - nedovoljena pritožba

## Jedro

Zoper pravnomočno sodbo ni mogoče vložiti pritožbe.

## Izrek

Pritožba se zavrne in se potrdi izpodbijani sklep.

## Obrazložitev

Z izpodbijanim sklepom je sodišče prve stopnje zavrglo tožnikovo pritožbo zoper sodbo tega sodišča, št. U 1023/2004 z dne 26. 1. 2007, kot nedovoljeno. Svojo odločitev je utemeljilo z določbo 1. odstavka 73. člena v zvezi z določbo 1. odstavka 107. člena Zakona o upravnem sporu (ZUS-1, Uradni list RS, št. 105/2006 in 26/07-sklep US RS).

Tožeča stranka v pritožbi navaja, da je zoper sodbo dejansko vložila revizijo in je le po pomoti navedla, da vlaga pritožbo. V nadaljevanju navaja razloge, zaradi katerih meni, da je sodba z dne 26.1. 2007 nezakonita.

Pritožba ni utemeljena.

Po presoji pritožbenega sodišča je izpodbijani sklep pravilen. Razlogi, ki jih navaja sodišče, so pravilni in imajo podlago v določbah ZUS-1, na katere se pravilno sklicuje sodišče prve stopnje. ZUS-1 v 1. odstavku 73. členu izrecno določa, da je pritožba zoper sodbo upravnega sodišča dovoljena, če je sodišče samo ugotovilo drugačno dejansko stanje, kot ga je ugotovila tožena stranka, ter je na tej podlagi spremenilo izpodbijani akt ali, če je sodišče odločilo na podlagi 66. člena ZUS-1, to je v upravnem sporu iz 4. člena ZUS-1. V obravnavani zadevi je sodišče z izpodbijano sodbo odločilo v upravnem sporu zaradi razrešitve višjega upravnega delavca in tožbo zavrnilo. Zoper tako sodbo, ki je dne 2. 2. 2007 postala pravnomočna, pa glede na določbo 1. odstavka 73. člena ZUS-1 pritožba ni dovoljena, ampak lahko stranka zoper pravnomočno sodbo vloži revizijo, kot to določa 1. odstavek 83. člena ZUS-1, kar je tožnik tudi storil, vendar šele dne 16. 3. 2007 in ne dne 16. 2. 2007, kot zatrjuje v pritožbi. Iz njegove vloge z dne 16. 2. 2007 namreč jasno izhaja, da zoper sodbo upravnega sodišča vlaga pritožbo, saj v pritožbi uveljavlja pritožbene razloge in celo sam navaja, da meni, da je pritožba, kljub drugačnemu pravnemu pouku, dovoljena, Ker je glede na navedeno pritožba neutemeljena in niso podani razlogi, na katere vrhovno sodišče pazi po uradni dolžnosti, je sodišče na podlagi 76. člena v zvezi s 1. odstavkom 82. člena ZUS-1 pritožbo zavrnilo in potrdilo izpodbijani sklep.